OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Pravica državljanov Unije do prostega gibanja in prebivanja v Evropski uniji, določena v členu 21 Pogodbe o delovanju Evropske unije (PDEU), je eden od največjih dosežkov EU in pomembno gonilo njenega gospodarstva. Hkrati pa trenutna pandemija koronavirusne bolezni 2019 (v nadaljnjem besedilu: COVID‑19) še naprej predstavlja veliko grožnjo javnemu zdravju v Uniji. Zato so države članice sprejele javnozdravstvene ukrepe za zaščito zdravja posameznikov in zmogljivosti svojih zdravstvenih sistemov, izmed katerih so bili nekateri povezani s potovanji med državami članicami.

Da bi se olajšalo prosto gibanje med pandemijo COVID-19, sta Evropski parlament in Svet 14. junija 2021 sprejela Uredbo (EU) 2021/953 o okviru digitalnega COVID potrdila EU za izdajanje, preverjanje in priznavanje interoperabilnih potrdil o cepljenju, testu in preboleli bolezni v zvezi s COVID-19. Uredba (EU) 2021/953 olajšuje prosto gibanje tako, da državljanom zagotavlja interoperabilna in vzajemno priznana potrdila o cepljenju, testu in preboleli bolezni v zvezi s COVID-19, ki jih lahko uporabijo med potovanjem. Če države članice omogočijo izvzetje iz nekaterih omejitev prostega gibanja za osebe, ki imajo dokazilo o cepljenju, testu ali preboleli bolezni, bo digitalno COVID potrdilo EU državljanom omogočilo, da izkoristijo te izjeme.

Digitalno COVID potrdilo EU se od sprejetja uspešno uvaja po vsej Uniji, saj je bilo do konca leta 2021 izdanih več kot milijarda potrdil. Digitalno COVID potrdilo EU je tako široko dostopno in zanesljivo sprejeto orodje za olajšanje prostega gibanja med pandemijo COVID-19. Glede na raziskavo Eurobarometer, objavljeno septembra 2021, sta se približno dve tretjini anketirancev (65 %) strinjali, da je digitalno COVID potrdilo EU najvarnejše sredstvo za prosta potovanja po Evropi med pandemijo COVID-19. Skoraj vse države članice uporabljajo digitalno COVID potrdilo EU tudi za domače namene, pri čemer študije ocenjujejo, da je njegova uporaba privedla do večjega deleža cepljenih, manjšega števila sprejemov v bolnišnicah, manjše gospodarske izgube in, kar je najpomembneje, manjšega števila smrtnih žrtev.

Poleg tega se je sistem digitalnega COVID potrdila EU izkazal za edini delujoč sistem digitalnih COVID-19 potrdil, ki v velikem obsegu deluje na mednarodni ravni. Zato postaja digitalno COVID potrdilo EU vse pomembnejše v svetovnem merilu in prispeva k obravnavanju pandemije na mednarodni ravni, saj omogoča varno mednarodno potovanje in gospodarsko okrevanje po vsem svetu. Do 31. januarja 2022 so se tri države Evropskega gospodarskega prostora, ki niso članice EU, in Švica ter 29 drugih tretjih držav in ozemelj povezale s sistemom digitalnega COVID potrdila EU, pri čemer se pričakuje, da se jim bo v prihodnosti pridružilo še več držav. Sistem digitalnega COVID potrdila EU je bil priznan kot ena od ključnih digitalnih rešitev za ponovno vzpostavitev mednarodne mobilnosti, Mednarodno združenje letalskih prevoznikov pa je države pozvalo, naj sprejmejo digitalno COVID potrdilo EU kot svetovni standard. Komisija si bo še naprej prizadevala za podporo tretjim državam, ki se zanimajo za razvoj interoperabilnih sistemov potrdil o COVID-19. To lahko vključuje ponudbo dodatnih odprtokodnih referenčnih rešitev, ki omogočajo pretvorbo potrdil tretjih držav v format, ki je interoperabilen z digitalnim COVID potrdilom EU, saj je mogoče povezati tudi tretje države, katerih potrdila postanejo s pretvorbo interoperabilna.

Da bi kar najbolje izkoristili okvir digitalnega COVID potrdila EU, je Svet sprejel več priporočil o usklajenem pristopu za olajšanje varnega prostega gibanja med pandemijo COVID-19. V skladu z najnovejšo posodobitvijo Priporočila Sveta (EU) 2022/107 z dne 25. januarja 2022 za imetnike digitalnih COVID potrdil EU, ki izpolnjujejo določene zahteve, v skoraj vseh okoliščinah ne bi smele veljati nobene dodatne zahteve pri uveljavljanju pravic do prostega gibanja. Ta pristop, ki temelji na individualnem statusu, zato zahteva stalno razpoložljivost digitalnih COVID potrdil EU.